Dragi roditelji,

ovim putem vam se obraćamo vezano za korištenje TikTok društvene mreže među djecom. Nedavno je održan sastanak ravnatelja osnovnih škola na kojem su bili prisutni i policijski djelatnici, djelatnici iz Centra za socijalnu skrb te psihijatar s dječje i adolescentne psihijatrije, a razgovaralo se problemu pokušaja suicida među djecom za koje se vjeruje da su posljedica tzv. izazova s društvene mreže TikTok.

U vrijeme pandemije djeca se slabije međusobno druže što je dovelo do toga da je internet postao glavna okupacija i način provođenja slobodnog vremena kod većine djece. TikTok je društvena mreža, koja je na početku služila tome da djeca mogu pokazati određenu vještinu i kroz slične interese se povezati s djecom u cijelom svijetu, no u posljednje vrijeme TikTok počeo je služiti za prikazivanje tzv. izazova koji su po život opasni za djecu. Jedan od takvih izazova je tzv. Igra gušenja ili Ležanja na cesti, a djeca takve izazove prihvaćaju iz čiste znatiželje mogu li savladati izazov i kako bi postali popularniji stavljajući svoju video snimku izazova na internet. Zabilježeno je nekoliko samoubojstava u svijetu koji se povezuju s navedenim izazovima. I u našoj školi je zabilježen slučaj u kojem je dijete nastojalo savladati zadani izazov, ali na svu sreću okolina je reagirala i nije bilo negativnih posljedica.

Stoga vas molimo da kao roditelji nastojite uvesti kontrolu nad načinom kako vaše dijete provodi vrijeme na internetu i je li to ugrožavajuće za njega ili nije. Provjerite računala, laptope, mobitele i ostale uređaje koji mogu koristiti internet, a koji su u doticaju s vašom djecom te na taj način utvrdite koji sadržaj ili društvenu mrežu vaše dijete posjećuje. Također, bilo bi korisno staviti mogućnost blokiranja biranja opasnih sadržaja i društvenih mreža i/ili stavljanje zaporke tako da djeca mogu koristiti uređaj samo kada im vi to omogućite. Uz to, poželjno je porazgovarati s djetetom o negativnom utjecaju interneta i društvenim mreža te provjeriti je li vaše dijete i/ili njegov prijatelj imao doticaj s takvim ili sličnim izazovima. Ukoliko primijetite netipično ponašanje kod svoje djece, možete se obratiti i nama, razredniku ili stručnoj službi škole. Bitno je da svi skupa reagiramo ukoliko znamo da netko dijete pokušava izvesti neki od izazova s TikTok društvene mreže jer ćemo na taj način spasiti njegov život.

S nadom da ćemo pobijediti još jedan negativan utjecaj društvenih mreža i da djeca neće više zbog toga stradavati, srdačno vas pozdravljamo.

Oš Jagode Truhelke

U Osijeku, 15. ožujka 2021.